  Виталий Пронин Дэри ёросысь Якшурысь газетмес вӧлмытӥсь В. Кириллов Туспуктӥз Максим Егоров Йӧскалык прессалэн юртэз удмурт изданиосты вӧлмытӥсьёс пӧлын конкурс ялӥз. Туннэ вераммы потэ сыӵе лыдӟисьмы, газет нуллӥсьмы сярысь — со кылбурчи, Россиысь Писательёслэн огазеяськонзылэн ёзчиез Владислав Кириллов. Владислав Германович 25 муртлы «Удмурт дунне» газетэз вуттэ. Улэ со Дэри ёросысь Якшур гуртын. «Удмурт дунне» газетэз лыдӟе пичи дырысеныз, соин газетэз калык пӧлын вӧлмытон борды но мыло-кыдо басьтӥськиз. — Азьло газет мыным но, гуртамы лыдӟисьёслы но нуллэ вал Василиса Андреева (редакциын кема аръёс ӵоже ужаз — ред.), со ужамысь дугдӥз но, мон нуллыны кутски, — шуэ Владислав Германович. — Газетлэн редакциеныз эшъяськимы но, табере ачим газетлы ветлӥсько, ачим ик, гуртам нуыса, люкылӥсько. Тазьы редакция пыр газетлы гожтӥськон дунтэмгес усе. Почталы уксё тыроно ӧвӧл ни ук! «Удмурт дуннеез» сяна, Владислав Кириллов гуртоосызлы, артысь гуртъёсын улӥсьёслы вуттэ на мукет удмурт изданиосты но: «Кенеш», «Инвожо» журналъёсты. Вуоно арлы эшшо 25 муртэ газетлы гожтӥськытыны малпа на. Анастасия Агафонова  